ผลสำเร็จ 5 มาตรการควบคุมโรคลัมปี สกิน ทำให้ปัจจุบันพบสัตว์ป่วยรายเดือนลดลงร้อยละ 99
นายสัตว์แพทย์ สรวิศ ธานีโต อธิบดีกรมปศุสัตว์ เปิดเผยว่า ปัจจุบันสถานการณ์การเกิดของโรคลัมปี สกิน ในประเทศไทยมีแนวโน้มดีขึ้นอย่างมาก พบสัตว์ป่วยรายเดือนปี 2565 เทียบปี 2564 มีจำนวนลดลงถึงร้อยละ 99.38 โดยจากรายงานตั้งแต่วันที่ 1 มกราคมถึงปัจจุบัน พบสัตว์ป่วยใหม่เพียง 3,115 ตัว ซึ่งสัตว์ป่วยส่วนใหญ่นั้น เป็นลูกสัตว์ซึ่งยังไม่ได้รับวัคซีน ถือเป็นผลสำเร็จอย่างยิ่งจากการดำเนินมาตรการควบคุมป้องกันโรคลัมปี สกิน อย่างเข้มงวดต่อเนื่องและต้องขอขอบคุณทุกภาคส่วน โดยเฉพาะเกษตรกรผู้เลี้ยงโค-กระบือที่ให้ความสำคัญความร่วมมือมาโดยตลอดกรมปศุสัตว์ ดำเนินการตามมาตรการควบคุมและป้องกันโรคลัมปี สกิน ที่สำคัญ 5 มาตรการคือ เฝ้าระวังการเกิดโรคอย่างใกล้ชิด เข้มงวดการควบคุมการเคลื่อนย้ายโค กระบือ โดยกรมปศุสัตว์ได้มีการกำหนดมาตรการต่างๆตามสถานการณ์การระบาดของโรค ควบคุมแมลงพาหะนำโรค รักษาสัตว์ป่วยตามอาการและระยะการป่วยของโค กระบือ เนื่องจากไม่มียาในการรักษาที่จำเพาะ แต่โค กระบือสามารถหายป่วยจากโรคดังกล่าวได้ หากมีการจัดการดูแลรักษาสัตว์อย่างเหมาะสม และดำเนินการฉีดวัคซีนให้กับโค กระบือของเกษตรกร เพื่อให้สัตว์มีภูมิคุ้มกันโรค ลดการแพร่ระบาดของโรคและความสูญเสีย เนื่องจากโรคนี้มีวัคซีนที่มีประสิทธิภาพในการป้องกันโรคที่ดีโดยในปี 2564 ที่ผ่านมา กรมปศุสัตว์มีการนำเข้าวัคซีนจากต่างประเทศรวม 5,360,000 โดส และได้รับการบริจาคจากภาคเอกชนราว 700,000 โดส โดยได้มีการดำเนินการฉีดวัคซีนให้โค กระบือของเกษตรกรทั้งหมดแล้ว นอกจากนี้ กรมปศุสัตว์ได้เร่งพัฒนาวัคซีนเพื่อใช้สำหรับป้องกันโรคทดแทนการนำเข้า ซึ่งได้มีการนำไปใช้ในพื้นที่ตั้งแต่เดือนมิถุนายนนี้แล้ว โดยปัจจุบันมีศักยภาพกำลังการผลิตเดือนละ 50,000 โดส